સૌરાષ્ટ્રનું બગસરા ગોલ્ડન પ્લેટેડ દાગીના માટે દુનિયાભરમાં વિખ્યાત છે. હવે આ બગસરાની બાજુમાં જ આવેલા એક ખોબા જેવડા ગામ રફાળાએ ગોલ્ડન વિલેજની એક નવી ઓળખ મેળવી છે. બગસરાથી આશરે નવ કિ.મી. દૂર આવેલા રફાળા ગામમાં પ્રવેશ કરતાંની સાથે જ કોઈ પણ દંગ રહી જાય તેવું આ ગામ બન્યું છે. સુરતમાં વસતા સુખી–સંપન્ન લોકોએ તેમનાં વતન સૌરાષ્ટ્રનાં ગામોમાં સેવાકીય કાર્યો કરી ગામનું ઋણ ચૂકવ્યુ હોય તે હવે કોઈ નવી વાત નથી રહી. આવા અનેક દાખલાઓ ગામે ગામ જોવા મળે છે. પણ સુરતમાં વર્ષોથી રહેતા એક દેશભકત વ્યકિતએ પોતાનાં વતનની સૂરત બદલાવીને એક નવી ઓળખ આપવાનું સરાહનીય કામ કર્યુ છે.